KIRJALLINEN KYSYMYS E-0500/02 esittäjä(t): Hugues Martin (PPE-DE) komissiolle. Delfiinien tahatonta pyydystämistä koskevat tieteelliset tutkimukset.



Virallinen lehti nro 229 E , 26/09/2002 s. 0093 - 0093



KIRJALLINEN KYSYMYS E-0500/02 esittäjä(t): Hugues Martin (PPE-DE) komissiolle (22. helmikuuta 2002) Aihe: Delfiinien tahatonta pyydystämistä koskevat tieteelliset tutkimukset Viimeksi kuluneiden kymmenen vuoden aikana Euroopan unionin rannikoilta on löytynyt lukuisia kuolleita delfiinejä. Viime aikoina ilmiö on korostunut kolmensadan kuolleen eläimen ajauduttua Ranskan rannikolle 20.29. tammikuuta 2002. Syynä ovat troolinuotat. Komissio on tukenut taloudellisesti useita merinisäkkäiden ja kalastustoiminnan suhdetta koskevia tutkimuksia. Mitä johtopäätöksiä se on vetänyt näistä tutkimuksista? Komissio ilmoitti kesäkuussa 2001 olevansa valmis rahoittamaan valaita sekä meren biodiversiteetin (delfiinit mukaan lukien) heikkenemistä koskevia tieteellisiä tutkimuksia. Voiko komissio ilmoittaa, miten pitkällä tutkimukset ovat ja mihin toimenpiteisiin se aikoo ryhtyä suojellakseen delfiinejä vaarantamatta kalastusalaa? Franz Fischlerin komission puolesta antama vastaus (20. maaliskuuta 2002) Komissio on itse asiassa edistänyt ja rahoittanut tutkimuksia, jotka koskevat merinisäkkäiden ja kalastustoimien välistä vuorovaikutusta sekä kalastuksen vaikutusta meren ekosysteemiin. Näiden tutkimusten tuloksista keskustellaan tieteellisissä neuvoa-antavissa elimissä, kuten erityisesti tieteellis-teknis-taloudellisessa kalastuskomiteassa (STECF) ja kansainvälisessä merentutkimusneuvossa (ICES), jotta voitaisiin laatia suosituksia, joiden pohjalta voidaan ryhtyä hallintatoimiin. Tässä mielessä komissio tarkastelee näiden neuvoa-antavien elinten kertomuksia parhaana luotettavana yhteenvetona nykyisistä tiedoista kalastuksen ympäristövaikutuksen alalla. ICES:n uusimmat kertomukset tästä asiasta ovat helposti saatavilla sen www-sivuilta (http://www.ices.dk). STECF:n tärkeintä kertomusta valmistellaan parhaillaan käymällä kirjeenvaihtoa, ja se tulee saataville. Nykyisistä tiedoista käy ilmi, että tarvitaan vielä työtä valaiden populaatiorakenteen selvittämiseksi, jotta voitaisiin määritellä nykyisistä kalastuksen vuoksi sattuvista kuolemantapauksista aiheutuvat riskit. Joka tapauksessa on kuitenkin selvää, että on tarpeen ryhtyä suojelutoimiin ja keskittyä niissä Itämereen, eteläiseen Pohjanmereen, Englannin kanaaliin ja Kelttienmereen. Ehdotuksiin sivusaaliiden vähentämiseksi sisältyy seuraavia toimenpiteitä: rajoituksia koko kalastustoimintaan, kalastusalueiden tilapäisiä sulkemisia, rajoituksia pyydysten vedessäpitoaikaan, äänivaroitinten käyttö pohjaan ankkuroitavissa verkoissa sekä estojärjestelmien ja pakoaukkojen suunnittelu pelagisiin trooleihin. Tiedemiehet ovat myös esittäneet, kuinka havainnoitsijoiden olisi tarkkailtava sivusaaliita laivoilla. Teknisiä erittelyjä siitä, kuinka näitä toimenpiteitä sovelletaan oikeassa suhteessa ja vaarantamatta tarpeettomasti kalastusalaa, ei kuitenkaan ole vielä saatavilla, ja komissio on erityisesti pyytänyt niitä edellä mainituilta tieteellisiltä neuvoa-antavilta elimiltä. Tuloksia odotetaan saatavan vuoden 2002 puolivälissä, ja komissio ehdottaa niiden pohjalta hallintatoimia myöhemmin tämän vuoden aikana.